ดอลล์อ่อนค่าหลังสหรัฐฯเผยตัวเลขจ้างงานอ่อนแอ
ดอลลาร์สหรัฐปรับตัวลงเมื่อเทียบกับสกุลเงินอื่นๆ เมื่อคืนนี้ (2 ต.ค.) หลังตัวเลขจ้างงานนอกภาคเกษตรของสหรัฐออกมาย่ำแย่กว่าที่คาดการณ์กันไว้
3 ต.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์สหรัฐที่ระดับ 1.1225 ดอลลาร์สหรัฐ จาก 1.1185 ดอลลาร์สหรัฐ ขณะที่เงินปอนด์เพิ่มขึ้นที่ 1.5193 ดอลลาร์สหรัฐ จากระดับ 1.5132 ดอลลาร์สหรัฐ
ค่าเงินดอลลาร์สหรัฐอ่อนค่าลงเมื่อเทียบกับสกุลเงินเยนที่ 119.88 เยน จาก 119.92 เยน ปรับตัวลงเมื่อเทียบกับฟรังก์สวิสที่ระดับ 0.9707 ฟรังก์ จาก 0.9777 ฟรังก์ และอ่อนค่าลงแตะ 1.3189 ดอลลาร์แคนาดา จากระดับ 1.3257 ดอลลาร์แคนาดา ขณะที่ค่าเงินดอลลาร์ออสเตรเลียขยับขึ้นเมื่อเทียบกับดอลลาร์สหรัฐที่ระดับ 0.7032 ดอลลาร์สหรัฐ จากระดับ 0.7031 ดอลลาร์
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 142,000 ตำแหน่งในเดือนก.ย. ขณะที่อัตราการว่างงานทรงตัวที่ระดับ 5.1% ตัวเลขดังกล่าวต่ำกว่าที่นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 200,000 ตำแหน่งในเดือนก.ย. ส่วนอัตราการว่างงานนั้นสอดคล้องกับการคาดการณ์ว่าจะอยู่ที่ระดับ 5.1%
นอกจากนี้ กระทรวงแรงงานสหรัฐยังได้ทบทวนตัวเลขการจ้างงานในเดือนก.ค.และส.ค. โดยปรับลดลง 59,000 ตำแหน่งจากที่มีการรายงานก่อนหน้านี้ โดยตั้งแต่ต้นปีจนถึงขณะนี้ ตัวเลขจ้างงานเพิ่มขึ้นเฉลี่ย 198,000 ตำแหน่งต่อเดือน เทียบกับที่เพิ่มขึ้นเฉลี่ย 260,000 ต่อเดือนในปี 2557 ข้อมูลจ้างงานที่ย่ำแย่ทำให้นักวิเคราะห์และนักลงทุนเชื่อว่า ธนาคารกลางสหรัฐยังไม่น่าจะรีบขึ้นอัตราดอกเบี้ยในปีนี้ ซึ่งตัวเลขที่อ่อนแอและกระแสคาดการณ์ดังกล่าวได้กดดันให้ดอลลาร์อ่อนค่าลง